**Legyesbénye Község Önkormányzata Képviselő-testületének 13/2022.(XI.25.) önkormányzati rendelete**

**a mezei őrszolgálat működéséről**

Legyesbénye Község Önkormányzatának Képviselő - testülete a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva a következőket rendeli el:

**1. §**

(1) A rendelet területi hatálya kiterjed a Legyesbénye község közigazgatási területén elhelyezkedő termőföldekre és egyéb művelési ágú ingatlanokra (a továbbiakban együtt: termőföld), kivéve az erdőt és a halastavat.

(2) A rendelet személyi hatálya kiterjed az (1) bekezdésben meghatározott termőföld használóira, tulajdonosaira, akár természetes személyek, jogi vagy jogi személyiséggel nem rendelkező szervezetek és a mezei őrszolgálat feladatait ellátó mezőőrre.

**2. §**

(1) A Képviselő - testület az 1. § (1) bekezdésében meghatározott területek őrzésére mezei őrszolgálatot működtet.

(2) A Képviselő - testület a mezei őrszolgálat létszámát egy főben állapítja meg.

**3. §**

(1) A mezei őrszolgálat fenntartási és működési költségeit az önkormányzat éves költségvetéséből és a központi költségvetés által biztosított hozzájárulásból kell fedezni.

(2) A képviselő-testület a mezőőri járulék mértékét 0,- forintban állapítja meg.

(3) A Képviselő-testület a mezőőri járulék mértékét szükség szerint felülvizsgálja.

**4. §**

(1) A mezei őrszolgálatot a mezőőr látja el. A mezőőr alkalmazására vonatkozóan a közalkalmazottak jogállásáról szóló 1992. évi XXXIII. törvény rendelkezései az irányadók.

(2) A mezőőr feladatát a vonatkozó jogszabályok alapján köteles ellátni.

(3) A szakmai felügyeletet a mezőgazdasági igazgatási szerv és az illetékes rendőrkapitányság gyakorolja.

(4) A mezőőr felett a munkáltatói jogokat a polgármester gyakorolja.

(5) A mezőőr tevékenysége során együttműködik a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvényben meghatározott szervekkel.

(6) A mezei őrszolgálat működéséről a mezőőr évente köteles beszámolni a Képviselő - testületnek.

**5. §**

Ez a rendelet a kihirdetését követő napon lép hatályba.

Lengyelné Bús Zita Barta Csilla

polgármester jegyző

Záradék:

A rendelet 2022. November 25. napján kihirdetve.

Barta Csilla

jegyző

Általános indokolás

Legyesbénye Község Önkormányzata Képviselő-testülete a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19. § (1) bekezdésében kapott felhatalmazás alapján mezei őrszolgálatot működtet. A mezei őrszolgálat működését önkormányzati rendeletben kell szabályozni.

Részletes indokolás

**Az 1. §-hoz**

A rendelet hatályát állapítja meg.

**A 2. §-hoz**

A mezei őrszolgálat létszámát állapítja meg.

**A 3. §-hoz**

A mezei őrszolgálat fenntartási és működési költségeinek fedezetéről, valamint a mezőőri járulék mértékéről rendelkezik.

**A 4. §-hoz**

A mezőőr jogviszonyával kapcsolatos rendelkezéseket tartalmazza.

**Az 5. §-hoz**

Hatályba léptető rendelkezést tartalmaz.